Mooinooi-vroue: 18-jarige vertel van ‘polisie se belofte’Die beskuldigdes in die hof (30 Januarie 2018). Foto: Phillip Bruwer/Maroela Media “Die polisie het my ondervra en net gesê ek moet ja sê.” Só het ŉ 18-jarige vrou, die meisie van die seun van die beweerde baasbrein agter die verdwyning en vermoedelike moord op Anisha (30) en Joey (32) van Niekerk van Mooinooi, Dinsdag tydens haar borgtogaansoek in die Brits-landdroshof getuig. Die vrou en sewe medebeskuldigdes, onder wie haar 29-jarige kêrel, staan tereg op aanklagte van sameswering om ŉ moord te pleeg, moord, ontvoering, verkragting, roof met verswarende omstandighede en inbraak met die doel om te steel. Pontsho Raikane, die vrou se regsverteenwoordiger, het haar deur haar getuienis voor die hof gelei. Sy het aangedui dat sy met die begin van die gehoor onskuldig op al die aanklagte teen haar sal pleit. Die vrou het gesê sy is in 1999 in Rustenburg gebore. Sy het nie familie of belange in die buiteland nie en besit nie ŉ paspoort nie. Sy het twee adresse as haar vaste blyplek bekendgemaak. Een is die kleinhoewe in Buffelsfontein waar sy al langer as twee jaar saam met drie van haar medebeskuldigdes woon. Dit is haar kêrel, dié se 52-jarige pa (die beweerde baasbrein) en die pa se 21-jarige vrou, wat ook ŉ beskuldigde is. Die ander adres is ŉ kleinhoewe naby Rustenburg wat aan haar ouma behoort. Haar ma bly ook daar. Haar pa is oorlede. “As ek en boyfriend probleme sou optel, sou ek gewoonlik na my ouma se huis toe gaan om daar by hulle te bly,” het sy getuig. Sy het gesê sy het geen vorige veroordelings of hangende sake teen haar nie. Sy het gesê sy is werkloos en is van haar kêrel en sy pa afhanklik vir ŉ dak oor haar kop. Die vrou het gesê sy het in die helfte van gr. 10 haar skoolloopbaan opgeskort en was van plan om vanjaar weer haar hoërskoolloopbaan voort te sit. Volgens die polisie is die vrou en haar kêrel op 29 Desember op haar ouma se kleinhoewe in hegtenis geneem. Vyf dae later het die polisie gebrande beendere, wat hulle vermoed die oorskot van Anisha en Joey is, in ŉ beboste gebied naby die R104, nie ver van Mooinooi nie, gevind. Raikane het die vrou gevra of die polisie aan haar verduidelik het hoekom sy in hegtenis geneem is. Joey en Anisha van Niekerk (Foto: Facebook) “Nee, my ma het hulle gevra, toe sê die polisie vir haar ek word vir ondervraging ingeneem,” het sy geantwoord. Sy is al sedert haar inhegtenisneming in aanhouding. Die vrou het getuig die polisie het haar regte vir haar in Engels voorgelees, maar Afrikaans is haar huistaal en “hulle het groot woorde gebruik wat ek nie regtig verstaan het nie”. Die vrou het gesê sy het ŉ verklaring aan die polisie gemaak. “Ek het Afrikaans gepraat en hulle het dit in Engels neergeskryf. Daarna het ek nie weer die verklaring gesien nie en is nie bewus van die inhoud daarvan nie. Ek het die polisie vertrou om te skryf wat ek gesê het.” Sy het verder getuig die polisie het haar glo belowe om haar “uit die saak uit te haal” as sy net “ja” sê. “Hulle het vir my klomp goed gesê en gesê ek moet net ja sê. Hulle het gesê dat die vroumense in die container verkrag is en hulle het gesê die kar is uitgebrand.” Hofverrigtinge is tot Donderdag uitgestel voordat die ander vrou se kruisondervraging kon begin aangesien die 21-jarige vrou se regsverteenwoordiger, Lourens Pretorius, aangedui het hy is siek. Landdros Semakaleng Thamage het daarna die saak tot Donderdag uitgestel wanneer die vrou kruisondervra sal word. Die 21-jarige vrou moet nog haar borgtogaansoek voor die hof bring, asook beskuldigde drie, wie se aansoek vroeër nie kon voortgaan nie aangesien sy regspan vir uitstaande dokumentasie van sy familie wag. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe gewoon het. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Dit het later aan die lig gekom dat Joey en Anisha glo ure lank gemartel en ook verkrag is. Die motief vir die voorval hou moontlik verband met ŉ eiendomsgeskil. Een van die beweerde moordenaars wou die vroue glo dwing om dokumente te teken om hul besittings aan hom oor te dra. Lees alle vorige berigte oor Joey en Anisha van Niekerk op Maroela Media.